Παύλος Σαράκης

Ο **Παύλος Σαράκης** (Αγρίνιο, 1969) είναι Έλληνας δικηγόρος, ποινικολόγος, πολιτικός και ανεξάρτητος βουλευτής Επικρατείας. Εκλέχτηκε με την Ελληνική Λύση τον Μάιο του 2023, όπου και επανεξελέγη στις εκλογές του Ιουνίου του 2023. Στις 18 Ιουνίου 2024, τέθηκε εκτός κοινοβουλευτικής ομάδας του κόμματος.

## Βιογραφία
Ο Παύλος Σαράκης γεννήθηκε στο Αγρίνιο το 1969. Είναι απόφοιτος της Νομική Σχολή του Πανεπιστημίου Αθηνών. Εμβάθυνε τις γνώσεις του στο Ποινικό Δίκαιο στο Πανεπιστήμιο Ρώμης Τορ Βεργκάτα. Είναι Δικηγόρος Παρ’ Αρείω Πάγω και Συμβουλίου της Επικρατείας. Ασκεί μαχόμενη δικηγορία με κύριο αντικείμενο το Ποινικό Δίκαιο.

Είναι Νομικός Σύμβουλος σε εταιρείες και χρηματοπιστωτικά ιδρύματα. Συμπεριλαμβάνεται στη λίστα προτεινόμενων δικηγόρων της αμερικανικής πρεσβείας στην Αθήνα, καθώς και εκείνης της Νορβηγίας.

Κατά τη διάρκεια της επαγγελματικής του σταδιοδρομίας έχει συμμετάσχει ως υπερασπιστής σε ποινικές δίκες όπως: στη δίκη απαγωγής του εφοπλιστή Περικλή Παναγόπουλου, υπερασπιζόμενος βασικό κατηγορούμενο που βαρυνόταν και για «συμβόλαια θανάτου», στη δίκη της απαγωγής της κόρης του δημάρχου Ιωαννίνων, Σοφίας Γκόντα, στη δίκη «Βεντέτας» στην Κρήτη , στη δίκη της απόδρασης με ελικόπτερο από τις φυλακές Κορυδαλλού των Αλκέτ Ριζάι και Βασίλη Παλαιοκώστα, καθώς και σε υποθέσεις όπως το Σκάνδαλο Στημένων Αγώνων 2011 στο Ελληνικό Πρωτάθλημα Ποδοσφαίρου (Κοριόπολις), αλλά και στην «υπόθεση της Χίου» με τους Κούρδους αυτονομιστές της DHKP-C  που συνελήφθησαν να μεταφέρουν βαρύ οπλισμό. Τον Δεκέμβριο του 2014 υπεράσπισε πρόσωπο που κατηγορήθηκε ότι αποπειράθηκε να εξαγοράσει ψήφους βουλευτών κατά τη διαδικασία εκλογής του Προέδρου της Δημοκρατίας  (Υπόθεση «Χαϊκάλης Γκέιτ»).Το 2015 υπερασπίστηκε κατηγορούμενο στην υπόθεση «NOOR 1» , του πλοίου που μετέφερε τόνους ηρωίνης από τη Μέση Ανατολή στην Ελλάδα. Το 2016 ανέλαβε την υπεράσπιση βασικού κατηγορουμένου στη δίκη για τις προμήθειες στα εξοπλιστικά προγράμματα και ειδικότερα αυτή του αντιπυραυλικού συστήματος ASRAD-HELLAS. Την ίδια χρονιά ανέλαβε και την υπεράσπιση αξιωματούχου, που βαρύνονταν για το αδίκημα της απιστίας για το ΚΕΕΛΠΝΟ.
 
Το 2017 προσέφυγε, για λογαριασμό πελατών του, στην αστική Δικαιοσύνη κατά της Ελβετικής Τράπεζας Julius Baer, διεκδικώντας αποζημιώσεις για εξαπάτηση αυτών.

Είναι ο δικηγόρος που προσέφυγε τον Αύγουστο του 2016 ενώπιον των Αμερικανικών Αρχών, για αθέμιτες πρακτικές της πολυεθνικής Φαρμακοβιομηχανίας Novartis στην Ελλάδα, βάσει του ομοσπονδιακού νόμου των ΗΠΑ. Η δημοσιοποίηση της έρευνας των Αμερικανικών Αρχών με την συνδρομή των Ελλήνων Μαρτύρων Δημοσίου Συμφέροντος/ Πληροφοριοδοτών για τη Novartis τον Δεκέμβριο του 2016, προκάλεσε την ενεργοποίηση και της Ελληνικής Δικαιοσύνης.

Τον Οκτώβριο του 2019 η ελβετική δημόσια τηλεόραση (RSI) προέβαλε ντοκιμαντέρ με τίτλο «La Strategia - Il Caso Novartis», σχετικά΄με την υπόθεση.  

Τον Ιούνιο του 2020 επήλθε εξωδικαστικός συμβιβασμός μεταξύ της πολυεθνικής φαρμακοβιομηχανίας Novartis και των Αμερικανικών Αρχών [Επιτροπή Κεφαλαιαγοράς (SEC)- Υπουργείο Δικαιοσύνης των ΗΠΑ (DoJ)]. Η Novartis υποχρεώθηκε να καταβάλει πρόστιμο 310.000.000 δολάρια, για αθέμιτες πρακτικές της εταιρείας στην Ελλάδα.

Τον Μάρτιο του 2021, ανέλαβε την υπεράσπιση προσώπου, που κατηγορήθηκε, μεταξύ άλλων, για απόπειρα ανθρωποκτονίας εις βάρος αστυνομικού κατά τη διάρκεια επεισοδίων στη Νέα Σμύρνη Αθηνών. Η υπόθεση του 31χρονου «Ινδιάνου», όπως χαρακτηρίστηκε από τις Αρχές και τα ΜΜΕ, απασχόλησε έντονα την κοινή γνώμη. Η εμπλοκή του, η προφυλάκισή του, ο υπερασπιστικός αγώνας  για την αθωότητά του, η αποφυλάκιση και η απαλλαγή του απ' όλες τις κατηγορίες με βούλευμα του Δικαστικού Συμβουλίου Αθηνών (Μάιος 2022), χαρακτηρίστηκαν από τον Τύπο, ως ένα μεγάλο «φιάσκο» της ΕΛ.ΑΣ και «μαύρη σελίδα» για τη Δικαιοσύνη. 

Τον Δεκέμβριο του 2007 υπήρξε θύμα απόπειρας δολοφονίας με καυστικό υγρό στο Νέο Κόσμο Αθήνας, όπου τραυματίστηκε σοβαρά στο πρόσωπο και αναγκάστηκε να απέχει για μακρύ χρόνο από την επαγγελματική του δραστηριότητα. Η εις βάρος του εγκληματική ενέργεια, μετά από πολύχρονη αστυνομική και δικαστική έρευνα, ανέδειξε ως ηθικούς αυτουργούς επίορκους αστυνομικούς και ως φυσικούς αυτουργούς άτομα του οργανωμένου εγκλήματος. Κίνητρο των δραστών ήταν οι αποκαλύψεις του για ύπαρξη κυκλώματος στην ΕΛ.ΑΣ. που συνεργαζόταν με το οργανωμένο έγκλημα. 

Διετέλεσε το 2004-2005 μέτοχος και αντιπρόεδρος του Δ.Σ. της ΠΑΕ Παναιτωλικός Γ.Φ.Σ.. Είναι ενεργό μέλος στο Ελληνοαμερικανικό Εμπορικό Επιμελητήριο, στο Ελληνορωσσικό Εμπορικό Επιμελητήριο, στο Ελληνογερμανικό καθώς και στο Ελληνογαλλικό. 

Είναι ιδρυτής και Διευθύνοντας Εταίρος της Δικηγορικής Εταιρείας «Παύλος Κ. Σαράκης & Συνεργάτες».

## Πολιτική
Ασχολήθηκε με την πολιτική, ως στέλεχος της φοιτητικής παράταξης ΔΑΠ-ΝΔΦΚ. Στη διάρκεια παραμονής του στην Ιταλία συμμετείχε ενεργά στους Χριστιανοδημοκράτες του Τζούλιο Αντρεότι. Το 2002 ήταν υποψήφιος σύμβουλος στον Δικηγορικό Σύλλογο Αθηνών (ΔΣΑ) με το ψηφοδέλτιο του Δημήτρη Παξινού. Στις εκλογές του Μαΐου του 2012 είχε θέσει υποψηφιότητα για βουλευτής στην Β' Αθηνών με τους Ανεξάρτητους Έλληνες, ενώ στις εκλογές του Ιουνίου ήταν υποψήφιος με τη Νέα Δημοκρατία στην ίδια περιφέρεια. Την 1η Οκτωβρίου 2013 διεγράφη από τα μητρώα της ΝΔ, μετά την ανάληψη της υπεράσπισης των βουλευτών της Χρυσής Αυγής, Ηλία Κασιδιάρη και Ηλία Παναγιώταρου. Το 2014 ήταν υποψήφιος δημοτικός σύμβουλος στο Δήμο Γλυφάδας Αττικής με τον ανεξάρτητο αυτοδιοικητικό συνδυασμό της «Δημιουργικής Διαδρομής», ερχόμενος πρώτος σε σταυρούς προτίμησης.

Τον Δεκέμβριο του 2015 επανεντάχθηκε στη Νέα Δημοκρατία.

Το 2019 κατέρχεται, εκ νέου υποψήφιος δημοτικός σύμβουλος, με τον ανεξάρτητο συνδυασμό «Η Γλυφάδα γυρίζει σελίδα», που καταλαμβάνει τη θέση της μείζονος αντιπολίτευσης στο Δήμο.

Τον Σεπτέμβριο του 2021, προσχώρησε στην Ελληνική Λύση. Στις εκλογές του Μαΐου του 2023 εξελέγη βουλευτής Επικρατείας, και στις επόμενες εκλογές του Ιουνίου του 2023 επανεξελέγη.

Στις 18 Ιουνίου 2024, ο Παύλος Σαράκης διεγράφη από την Κοινοβουλευτική ομάδα της Ελληνικής Λύσης και είναι πλέον ανεξάρτητος βουλευτής. Δημοσιεύματα απέδωσαν τη διαγραφή, εν μέρει και στην κριτική που άσκησε ο Σαράκης σε επιλογές του προέδρου του κόμματος, κυρίως για την επιλογή της εκλεγμένης, Τούλας Αλεξανδράκη, ως υποψήφιας ευρωβουλευτού.

## Προσωπική ζωή
Είναι παντρεμένος και έχει δύο παιδιά.

## Εξωτερικοί σύνδεσμοι
* CNN Greece, για τη σύλληψη του δράστη της απόπειρας δολοφονίας κατά Π. Σαράκη.

## Παραπομπές


Κατηγορία:Έλληνες δικηγόροι του 20ού αιώνα
Κατηγορία:Έλληνες βουλευτές επικρατείας
Κατηγορία:Βουλευτές εκλεγμένοι με την Ελληνική Λύση
Κατηγορία:Έλληνες βουλευτές διαγραφέντες